Katie Melua
Katie Melua, egl. Ketevan Melua, f. 16.9.1984, georgisk-britisk sanger, sangskriver og musiker. Katie Melua er født i Georgien, men voksede op i Nordirland. Hun albumdebuterede som 19-årig med Call Off The Search (2003), som toppede hitlisterne verden over. Hendes efterfølgende album, Piece By Piece (2005) og Pictures (2007) var også internationale succeser; alle album er produceret af Mike Batt, som også skrev mange af sangene. Katie Melua har en smuk og klar stemme; hun ligger i forlængelse af singer-songwriter-traditionen, men hendes musik og sangstil er desuden påvirket af blues med et vist jazzpræg.